Riebeek Cellars » Experience the Valley
To celebrate our 77th Birthday we have combined some of our favourite moments in history. Journey with us as we take a walk down memory lane.
1920’s AMPTELIKE STIGTING
van ‘Die van Riebeek Wynboere Koöperatiewe Mspy. Beperk’
Die Swing-era is in volle swang, Frank Sinatra is op elke draaitafel en teen die onstuimige agtergrond van die Tweede Wêreldoorlog snoer sowat nege van die Swartland se mees hardekwas wingerdboere saam om op 12 Augustus 1941 Die van Riebeek Wynboere Koöperatiewe Maatskappy. Beperk te stig met Jakob Stephanus Naudé Bruwer, en later PJ Venter, aan die stuur. Die eerste Algemene Jaarvergadering vind plaas op 9 Desember 1942 en in Oktober 1943 word die stoor uitgebrei tot ongeveer 2500 leêrs wyn.
1950’s UITBREIDING VAN STAALTENKE
– ‘n totale lening van £5 000.00 aangegaan.
Koningin Elizabeth II word gekroon as monarg van Engeland, Elvis maak elke warmbloedige meisie se knieë lam, die Baby Boom begin en in die Swartland gaan Riebeek Wynboere Koöperatief met Andries Adriaan Smit aan die stuur ‘n lening van £5000 aan om twee enorme staaltenke van 600 leêr elk aan te koop, om produksie te bevorder. Op hierdie stadium verg die aflaai van die druiwe nog ‘n stewige skoot elmboog-ghries – elke vrag word tydsaam met vurke afgelaai.
1960’s DIE EERSTE KOELGISTING
in ‘n kooperatiewe kelder in Suid-Afrika.
Rompsome raak skraps, die Beatles maak geraas, ‘n man loop op die maan en in Riebeek Kasteel lei Bennie Truter se innoveringsgees daartoe dat Riebeek Wynboere die eerste koöperatiewe wynkelder in Suid-Afrika word om koelgisting toe te pas met behulp van ‘n splinternuwe snelgister. Die kelder brei uit teen die tempo van wit lig – In Oktober 1960 word ‘n allemintige 10 gistenke, 6 stoortenke, 4 wynpompe en ‘n vervoerwurm aangeskaf. Daar word ook gewoeker dat die biesies bewe – ‘n bykomende gebou en afdak, nuwe weegskaal, bestuurderswoning en werkerskwartiere word opgerig en ‘n menger word aangeskaf vir ‘n kis brandewyn en ‘n zebravel.
1970’s FEES VAN DIE VAATJIE
Neil du Toit het die rol van die wynvaatjie gewen.
Bakkebaarde, knoopdoop-klokbroeke en platform-skoene is aan die orde van die dag; David Bowie, Cher, Patti Smith en Blondie verstom gehore reg rondom die wêreld en in Suid-Afrika vier Riebeek Wynboere die Fees van die Vaatjie (1975) en raap die kelder ‘n groot aantal medaljes en toekennings op by die 1976 Stellenbosch Jongwynskou.
Erf 645 word in Januarie 1972 teen R5500 aangeskaf en die kelder open depots in beide Bainsvlei en Bloemfontein as afsetpunte vir binnelandse bemarking en verspreiding.
1980’s RIEBEEK KELDER BLINK UIT BY DIE STELLENBOSCH JONGWYNSKOU:
18 Toekennings uit 23 inskrywings.
1990’s INNOVERENDE NUWE TEGNOLOGIE
om eie grootmaatwyn-bemarking te bevorder
Rollerblades en Dr Martens is vasgeryg aan elke modieuse voet; en in Suid-Afrika lei die afskaffing van Apartheid in 1994 daartoe dat Riebeek Wynkelder se wyne saam met KWV Internasionaal oor die waters na Europa reis. Die kelder begin ook hul eie grootmaatwyn bemark en ontvang weereens ‘n hele rits pryse by die Stellenbosch Jongwynskou. Met Gerrit de Villiers aan stuur van sake word die nuwe 1 liter Cape Table-verpakking bekend gestel. Nog uitbreiding is op die horison – Eric Saayman word aangestel as wynmaker; die stasiegronde word aangekoop teen R22 810; ‘n skaalkamer, raadsaal en vatekelder word opgerig en ‘n reeks innoverende Italiaanse sak-presse word geïnstalleer om grootmaatwyn-bereiding te bevorder.
2000’s RIEBEEK VALLEY WINE PARTNERS
gestig as bemagtingsplaas
Beyoncé word benoem as die voorste vroulike kunstenaar van die dekade en Robbie Williams maak skoonskip op musiek-ranglyste. In die Swartland stig Riebeek Kelder, met Zakkie Bester aan die stuur, die Riebeek Valley Wine Partners bemagtigingsplaas; Alecia Boshoff word aangestel as eerste vrouewynmaker en daar val ook sommer ‘n draggie sneeu op Kasteelberg.
Hierdie dekade sien ook die omskepping van die kampong tot ‘n botteleringstoor; die stigting van Riebeek Retail Brands (Pty) Ltd en toevoeging van Montino tot die wynportefeulje; die omskepping van die koelstoor na stabilisasie-stoor; sowel as die konstruksie van ‘n nuwe 22m weegbrug, 900-stoor en aflaaigeriewe. Benewens dit alles maak die wynwinkel ook sy deure oop in die hartjie van die middedorp.
2010’s RIEBEEK KELDER WEN DIE GESOGTE GEN. SMUTS TROFEE
by die Nasionale Jongwynskou
Hipster-kultuur vat pos, al wat ‘n man is groei ‘n baard en kunstenaars soos Pharrel Williams, Bruno Mars, Kings of Leon en Adele is op elke MP3-speler.
Op plaaslike front verower Riebeek Kelder die gesogte Generaal Smuts Trofee by die Nasionale Jongwynskou vir hul gehoute Viognier, sowel as die toekenning vir die Kampioen Pinotage. Short Street en Kasteelberg word toegevoeg tot die wynportefeulje; nuwe roowyngistenke word geïnstalleer; ‘n yslike stoor word opgerig en die Kelder word ‘n privaat maatskappy.
POSTED IN Awards, Cellar, community, General